Maria Wladimirowna, groothertogin van Rusland

Maria Wladimirowna, groothertogin van Rusland (Russies: Мари́я Влади́мировна Рома́нова; geb. 23 Desember 1953 in Madrid) is sedert 1992 ’n aanspraakmaker op die hoofskap van die Huis van Romanof en die titel keiserin en outokraat van Rusland. Sy gebruik haar lewe lank die titel "groothertogin" en die aanspreekvorm "keiserlike hoogheid", hoewel haar reg tot die titel betwis word. Sy is ’n agter-agterkleindogter van tsaar Aleksander II van Rusland deur die manlike lyn.

Biografie 
Maria is in Madrid gebore as die enigste kind van groothertog Wladimir Kirillowitsj van Rusland, die hoof van die keiserlike familie Romanof en titulêre keiser van Rusland, en prinses Leonida Georgievna Bagration-Moukhransky van Georgies-Poolse afkoms.

Maria is in Madrid en Parys opgevoed en het Russiese geskiedenis en letterkunde aan die Universiteit van Oxford studeer.

Op 23 Desember 1969 het haar pa, groothertog Wladimir, ’n dekreet uitgevaardig dat sy dogter hom voor ander manlike Romanof-aanspraakmakers as kurator van die Russiese troon moet opvolg indien hy sou sterf. Dit is beskou as ’n poging van Wladimir om die opvolging in sy tak van die familie te hou, en is deur die hoofde van ander takke as onwettig verklaar.

Op 22 September 1976 is Maria in Madrid getroud met prins Franz Wilhelm van Pruise, ’n Hohenzollern-agterkleinseun van Duitsland se laaste keiser, Wilhelm II. Hy is, nes sy vrou, ’n agter-agterkleinkind van koningin Victoria van die Verenigde Koninkryk. Franz Wilhelm het voor die troue die Oosters-Ortodokse geloof aangeneem asook die naam Michail Pawlowitsj, en het die titel groothertog van Rusland van Maria se pa gekry.

Die egpaar is in 1982 geskei, ’n jaar ná die geboorte van hul enigste kind, Giorgi Michailowitsj, wat die titel groothertog van sy oupa gekry het. Sedert die egskeiding op 19 Junie 1985 gebruik Franz Wilhelm weer sy ou naam en titel. Maria woon in Frankryk en Spanje, en praat vlot Russies, Engels, Frans en Spaans, asook ’n bietjie Duits, Italiaans en Arabies.

Aanspraak op opvolging 
Maria se oupa, groothertog Kirill Wladimirowitsj van Rusland, se aanspraak op die titel "tsaar in bannelingskap" is sterk teengestaan deur ander lede van die Romanof-familie. Haar pa, Wladimir Kirillowitsj, is deur sommige beskou as die laaste manlike dinas van die Romanofs. Toe hy op 21 April 1992 dood is, het Maria aanspraak gemaak op die titel, terwyl prins Nikolaas Romanof, ’n agter-agterkleinseun van tsaar Nikolaas I deur die manlike lyn, ook daarop aanspraak gemaak het dat hy Wladimir opgevolg het. Dié posisie word nou beklee deur prins Alexis Romanov.

Ná die ontdekking van die beendere van keiser Nikolaas II en sy gesin in 1991, het Maria aan pres. Boris Jeltsin geskryf in verband met die herbegrawe van die oorskot. Van haar Romanof-bloedverwante, wat sy nie erken as lede van die keiserlike familie nie (ook nie die kleinkinders van Nikolaas II se suster, groothertogin Ksenia Aleksandrowna, nie) het sy gesê hulle "het nie die geringste reg om hul mening en wense uit te spreek oor die kwessie nie. Hulle kan net by die graf gaan bid, soos enige ander Rus wat dit wil doen." Sy het nie die egtheid van die beendere erken nie en het nie in 1998 die herbegrafnis bygewoon nie. Sy het oor haar bloedverwante gesê: "My gevoel oor hulle is dat, noudat iets belangriks in Rusland gebeur, hulle skielik wakker geskrik het en sê: 'A-ha! Daar is dalk voordeel hieruit te trek.'"

Maria hoop die monargie kan eendag herstel word en "is gereed om te antwoord op die oproep van die volk". Toe sy oor die onmin in die Romanof-familie uitgevra is, het sy gesê:

In 2002 het Maria gefrustreerd geraak met die interne stryd in die Russiese monargistiese beweging. Toe ontdek is verteenwoordigers van die Unie van Afstammelinge van Adellike Families, een van die strydige adellike verenigings, versprei ridderlike titels en toekennings van die Orde van Sint Nikolaas die Wonderwerker sonder haar toestemming, het sy 'n relatief sterk bewoorde aanval gepubliseer.

In 2003, op Maria se 55ste verjaardag, het patriarg Kirill van Moskou en die hele Rusland in 'n boodskap van gelukwensing gesê: "U is die verpersoonliking van 'n Russiese groothertogin: adellik, wys, mededeelsaam en gevul met 'n ware liefde vir Rusland. U woon ver van Rusland af, maar neem aktief deel aan sy lewe, juig wanneer daar geseëvier word en het simpatie wanneer daar uitdagings is. Dit is uiters bevredigend om te weet dat u selfs in hierdie nuwe historiese omstandighede 'n aansienlike bydrae maak om Rusland se beeld wêreldwyd op te bou op grond van spirituele en morele waardes en die eeue oue tradisies van die Russiese volk. Die Russiese Ortodokse Kerk bly die bewaarder van die historiese geheue van die Russiese volk, en ondersteun die warms moontlike verhoudings met die Russiese keiserlike huis, soos dit tradiasioneel gedoen het."

In Desember 2013 het Maria Wladimirowna die VSA besoek op versoek van die Russies-Ortodokse Kerk in die Buiteland, wat haar ontvang het as hoof van die Russiese keiserlike huis. Op 17 Julie 2018 het sy deelgeneem aan die liturgiese viering van die 100-jarige herdenking van die teregstelling van sint Nikolaas II, keiserin Alexandra en hulle kinders wat deur patriarg Kirill I in Jekaterinburg gehou is.

In Januarie 2021 het Maria die morganatiese verlowing aangekondig van haar seun aan Rebecca Virginia Bettarini van Italië. Bettarini het haar tot die Russiese Ortodokse Kerk bekeer en die naam Viktoria Romanowna aangeneem. Maria het die paartjie toestemming gegee om te trou. Sy het bepaal Bettarini sou die titel prinses en die aanspreekvorm "Haar Deurlugtige Hoogheid" hê. Sy sou ook die van Romanof kon gebruik. In Maart het sy Rusland se inval in Oekraïne veroordeel, nadat sy voorheen Rusland se anneksasie van die Krim en Donbas in 2014 gesteun het.

Eretitels

Russiese dinastiese eretitels
  Huis van Romanof: Soewereine Ridder van die Orde van Sint Andreas Betwis
  Huis van Romanof: Soewerein, Grootmeesteres en Dame Groot Band van die Orde van Sint Katharina Betwis
  Huis van Romanof: Soewereine Ridder van die Orde van Sint Aleksander Nefski Betwis
  Huis van Romanof: Soewereine Ridder van die Orde van die Wit Arend Betwis
  Huis van Romanof: Soewereine Ridder Groot Band van die Orde van Sint Georgius Betwis
  Huis van Romanof: Soewereine Ridder Groot Band van die Orde van Sint Wladimir Betwis
  Huis van Romanof: Soewereine Ridder Groot Band van die Orde van Sint Anna Betwis
  Huis van Romanof: Soewereine Ridder Groot Band van die Orde van Sint Stanislaus Betwis
  Huis van Romanof: Soewereine Ridder Groot Band van die Orde van Sint Migael die Aartsengel Betwis

Russies-Ortodokse Kerk
  Russies-Ortodokse Kerk Buite Rusland: Orde van Sint Sergius van Radonezj, 1ste Klas
  Russies-Ortodokse Kerk Buite Rusland: Orde van Ons Dame van die Teken, 1ste Klas
  Russies-Ortodokse Kerk Buite Rusland: Medalje van Johannes van Shanghai en San Francisco

Stamboom

Verwysings

Bykomende bron

Eksterne skakels 
 Groothertogin Maria se amptelike webtuiste 
 Argument ten gunste van Maria se aanspraak deur Guy Stair Sainty
 Artikel, video-onderhoud en foto's 
  Hierdie artikel is vertaal uit die Engelse Wikipedia

Huis van Romanof
Aanspraakmakers op die Russiese troon
Geboortes in 1953
Lewende mense